रांखावरि सोलायनायनि उननिफ्राय हादरनि रांखान्थिया गाहायथिं थांनाया जोबोर साननांगौ आयदा। बे खैफोदनिफ्राय बारग’नो हायाखैमोन आरो बे समावनो कर’ना जिउसानि सनदेरनाय थासारिया सफैदों । बेसे साननांगौ बाथ्रा ! कौटि-कौटि भारतारिफोरा खामानि गोयै बेकार जानांदों, बे बेलायाव बुंस’ हाया। बे गिख्रंथाव बेकार जेंनानि सुफुंनाय आरो रैखा मोनगोन माब्ला ? बिनि फिननाया सोरनि आखायाव दं ? सोरखारा उद्यग गोनांफोरखौ रेहाय होनायनि थाखाय लाख-कौटि रांफोरा थालांदों। नाथाय हादरनि खामानि गोमाजानाय कौटि-कौटि सुबुंफोरा थालांनाय रांफोरखौ मोननायनि अनजिमाया बाङाइ बिबांनि ? कर’नानि थासारिया एसे मोजाङाव फैनायाव नआव गिदिंनानै फैनायफोरा फिन खामानियाव गिदिंलांफिनदोंमोन।